Tænk, hvis du som far kun mødte mødre, hver gang du tog dit barn med til babysvømning eller babysalmesang.

Sådan ser virkeligheden ud for mange fædre.

Torben Pedersen Skovby, der er far til to piger, mødte ikke andet end mødre til de aktiviteter han kom til med sine børn.

Derfor valgte han at tage imod et tilbud fra Københavns Kommune om at komme til den såkaldte "Fars Legestue", en legegruppe kun for fædre og deres børn.

Tilbudet, der har eksisteret i flere år, er nu blevet så stor en succes, at det bredes ud.

Forum for Mænds Sundhed vil nemlig oprette lignende grupper i 25 andre kommuner som en del af et nyt treårigt projekt, Far for Livet, som skydes i gang i januar 2018.

Læs også : Ti millioner kroner skal hjælpe nybagte fædre

Jeg kunne slappe af på en anden måde, end hvis jeg sad med ti mødre, som begyndte at amme, mens jeg sad med min lille sutteflaske. Torben Pedersen Skovby.

De gode erfaringer kommer blandet andet fra Torben Pedersen Skovby.

- Jeg kunne slappe af på en anden måde, end hvis jeg sad med ti mødre, som begyndte at amme, mens jeg sad med min lille sutteflaske.

- Til babysvømning gik de i bikini, jeg gik i badebukser. Hos Fars Legestue kan jeg bare være mig selv, siger Torben Pedersen Skovby.

Han fandt det pludseligt befriende, at han kun var omgivet af fædre. Det gjorde, at han fik mere ud af at udveksle erfaringer med nogle, han kunne identificere sig med.

- Det var vigtigt for mig, at det var en mand, jeg sad og snakkede med. Det havde en stor betydning for, hvordan vi lyttede til hinanden. De tidligere mande- og kvindepositioner jeg havde oplevet, var der slet ikke.

Mødes som mænd

Selvom han havde sine døtre med til mange ting, så var det helt specielt, når han tog dem med ned til Fars Legestue for at mødes med de andre fædre.

- Jeg var nok på barsel i længere tid end de fleste andre mænd. Men det at have et sted at gå hen og have det sjovt, var guld værd. Vi kunne mødes som mænd og have babyen som noget fælles, siger Torben Skovby Pedersen.